**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**05 ДУГААР САРЫН 31-НИЙ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл  | 1-3 |
| 2 | Дэлгэрэнгүй тэмдэглэл | 4-22 |
|  | 1.Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл /Улсын Их Хурлын гишүүн Б.Энхбаяр нарын 3 гишүүн 2021.04.08-ны өдөр өргөн мэдүүлсэн, ***эцсийн хэлэлцүүлэг***/ | 12-14 |
|  | 2.Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийн томилгооны асуудал  | 14-22 |

***Монгол Улсын Их Хурлын 2022 оны хаврын ээлжит чуулганы***

***Хууль зүйн байнгын хорооны***

***05 дугаар сарын 31-ний өдөр /Мягмар гараг/-ийн***

***хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 12 гишүүн хүрэлцэн ирж, 63.2 хувийн ирцтэйгээр хуралдаан 11 цаг 37 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Н.Учрал;*

*Эмнэлгийн чөлөөтэй: Ц.Мөнх-Оргил;*

*Тасалсан: С.Амарсайхан, Ш.Раднаасэд.*

Улсын Их Хурлын гишүүн С.Одонтуяа хуралдаанд оролцов.

Хэлэлцэх асуудалтай холбогдуулан Улсын Их Хурлын гишүүн Д.Ганбат, Ж.Сүхбаатар, Б.Пүрэвдорж, С.Чинзориг, Ш.Адьшаа, Б.Дэлгэрсайхан, Х.Нямбаатар нар үг хэлэв.

Эрүүгийн хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн **хэлэлцэх эсэх**, Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн **хэлэлцэх эсэх**, Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн **хэлэлцэх эсэх** асуудлаар Улсын Их Хурлын гишүүн, Улсын Их Хурал дахь Монгол Ардын намын бүлгийн дэд дарга Ж.Сүхбаатар ажлын 5 өдрийн завсарлага авах тухай мэдэгдэж, уг асуудлаар завсарлага авав./12:06/

***Нэг.Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл*** /Улсын Их Хурлын гишүүн Б.Энхбаяр нарын 3 гишүүн 2021.04.08-ны өдөр өргөн мэдүүлсэн, ***эцсийн хэлэлцүүлэг***/

Хэлэлцэж буй асуудалтай холбогдуулан Улсын ерөнхий прокурорын туслах прокурор, Шүүхэд хэрэг төлөөлөх хэлтсийн дарга Д.Булганцэцэг, Цагдаагийн ерөнхий газрын Мөрдөн байцаах албаны дарга Б.Батсуурь, мөн газрын Хуулийн хэлтсийн дарга Л.Нямдаваа, Монголын өмгөөлөгчдийн холбооны гишүүн, өмгөөлөгч Ж.Оюунболд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бат.Баярмаа, Ч.Батбямба, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, мөн хэлтсийн референт Б.Галсанбат нар байлцав.

Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Ж.Сүхбаатар танилцуулав.

Улсын Их Хурлын гишүүдээс танилцуулгатай холбогдуулан асуулт, санал гараагүй болно.

 *Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-д “нэгдсэн хуралдааны анхны хэлэлцүүлгээр санал хурааж дэмжигдсэн боловч уг саналаар Байнгын хорооны хуралдаанд оролцсон гишүүдийн гуравны хоёроос доошгүй нь дахин санал хураалгах шаардлагатай гэж үзсэн” гэж заасны дагуу санал хураалт явуулав.*

**С.Бямбацогт**: Улсын Их Хурлын гишүүн Ж.Сүхбаатарын гаргасан, Төслийн 4 дүгээр зүйл. Эрүүгийн хэрэг хянан шийдвэрлэх тухай хуулийн 39.9 дүгээр зүйлийн 1.4 дэх заалтын дугаарыг “1.3” гэж, 40.8 дугаар зүйлийн 1.4 дэх заалтын дугаарыг “1.3” гэж, 1.5 дахь заалтын дугаарыг “1.4” гэж, 1.6 дахь заалтын дугаарыг “1.5” гэж тус тус өөрчилсүгэй гэсэн, 4 дүгээр зүйлийг хасаж, төслийн “5 дугаар зүйл” гэснийг “4 дүгээр зүйл” гэж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 3

 Бүгд: 14

 Гуравны хоёроор дахин санал хураалгах санал дэмжигдлээ.

Байнгын хорооноос гарах танилцуулгыг Улсын Их Хурлын гишүүн Ж.Сүхбаатар Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 12 цаг 12 минутад хэлэлцэж дуусав.*

***Хоёр.Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийн томилгооны асуудал***

Хэлэлцэж буй асуудалтай холбогдуулан Хууль зүй, дотоод хэргийн яамны Төрийн захиргаа, удирдлагын газрын дарга П.Хадбаатар, Монголын өмгөөлөгчдийн холбооны дэд ерөнхийлөгч М.Баасанбат, “Нээлттэй нийгэм форум” ТББ-ын Хуулийн хөтөлбөрийн менежер Б.Хишигсайхан, Улсын Их Хурал дахь Монгол Ардын намын бүлгийн Ажлын албаны ахлах зөвлөх Б.Жамбал, Улсын Их Хурал дахь Ардчилсан намын бүлгийн даргын зөвлөх Д.Батдорж, Хүний эрхийн Үндэсний Комиссын гишүүнд нэр дэвшигч С.Дондов, Хүний эрхийн Үндэсний Комиссын Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигч Я.Цэлмэн нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, мөн хэлтсийн референт Б.Галсанбат нар байлцав.

Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийн талаарх танилцуулгыг Байнгын хорооны дарга С.Бямбацогт танилцуулав.

Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчтэй хийсэн сонсголын тайланг сонсгол даргалагч, Улсын Их Хурлын гишүүн Ц.Мөнхцэцэг танилцуулав.

Танилцуулга болон сонсголын тайлантай холбогдуулан Улсын Их Хурлын гишүүн Ш.Адьшаа, Д.Цогтбаатар, С.Одонтуяа нарын тавьсан асуултад Хүний эрхийн Үндэсний Комиссын Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигч Я.Цэлмэн хариулж, тайлбар хийв.

**С.Бямбацогт:** Монгол Улсын Хүний эрхийн Үндэсний Комиссын гишүүнээр Сангишаравын Дондовыг томилох саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 3

 Бүгд: 13

76.9 хувийн саналаар дэмжигдлээ.

**С.Бямбацогт:** Монгол Улсын Хүний эрхийн Үндэсний Комиссын Эрүү шүүлтээс урьдчилан сэргийлэх асуудал эрхэлсэн гишүүнээр Ядамжавын Цэлмэнг томилох саналыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 3

 Бүгд: 13

76.9 хувийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Ц.Мөнхцэцэг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 40 минутад хэлэлцэж дуусав.*

Байнгын хорооны хуралдаанаар 2 асуудал хэлэлцэв.

Хуралдаан 1 цаг 03 минут үргэлжилж, 19 гишүүнээс 15 гишүүн хүрэлцэн ирж, 78.9 хувийн ирцтэйгээр 12 цаг 40 минутад өндөрлөв.

 Тэмдэглэлтэй танилцсан:

ХУУЛЬ ЗҮЙН БАЙНГЫН

 ХОРООНЫ ДАРГА С.БЯМБАЦОГТ

 Тэмдэглэл хөтөлсөн:

ХУРАЛДААНЫ ТЭМДЭГЛЭЛ Д.ОТГОНДЭЛГЭР

ХӨТЛӨХ АЛБАНЫ ШИНЖЭЭЧ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**05 ДУГААР САРЫН 31-НИЙ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооныхоо гишүүдийн энэ өдрийн амгаланг айлтгая. Байнгын хорооны гишүүдийн олонх хүрэлцэн ирсэн тул Хууль зүйн байнгын хорооны 2022 оны тавдугаар сарын 31-ний өдрийн хуралдааныг нээснийг мэдэгдье.

Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг танилцуулъя. Улсын Их Хурлын гишүүн Бямбацогт, Адьшаа, Алтанхуяг, Ганбат, Дэлгэрсайхан, Нямбаатар, Сандаг-Очир, Сүхбаатар, Сэргэлэн, Цогтбаатар, Энх-Амгалан. Энхбаяр нарын гишүүд ирсэн байна. Мөнх-Оргил гишүүн гадаадад томилолттой. Бусад гишүүдийг бас Байнгын хорооны хуралдаандаа ирэхийг урьж байна. Ирцийг танилцуулж дууслаа.

Байнгын хорооны хуралдааны хэлэлцэх асуудлыг та бүхэндээ танилцуулъя. Таван асуудал байгаа.

Нэгдүгээрт нь Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл, Улсын Их Хурлын гишүүн Б.Энхбаяр, Сандаг-Очир, Пүрэвдорж нар 2021 оны дөрөвдүгээр сарын 8-ны өдөр өргөн мэдүүлсэн, эцсийн хэлэлцүүлгийг хийнэ.

Хоёрдугаарт нь Эрүүгийн хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд, Засгийн газар 2022 оны тавдугаар сарын 4-ний өдөр өргөн мэдүүлсэн, хэлэлцэх эсэхийг хэлэлцэнэ.

Гуравдугаарт нь Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Прокурорын тухай хуульд өөрчлөлт оруулах тухай хуулийн төсөл. Засгийн газар 2022 оны тавдугаар сарын 4-ний өдөр өргөн мэдүүлсэн, хэлэлцэх эсэхийг хийнэ.

Дөрөвдүгээрт нь Шүүхийн шийдвэр гүйцэтгэх хуульд өөрчлөлт оруулах тухай хуулийн төсөл болон хамт өргийн мэдүүлсэн хууль, тогтоолын төслүүд. Засгийн газар 2022 оны тавдугаар сарын 4-ний өдөр өргөн мэдүүлсэн, хэлэлцэх эсэх.

Тавдугаарт, Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийн томилгооны асуудал гэсэн ийм 5 асуудал өнөөдрийн Байнгын хороо хуралдаанаар хэлэлцэнэ.

Хэлэлцэх асуудалтай холбогдолтой саналтай гишүүн байна уу? Пүрэвдорж гишүүн, Ганбат гишүүн, кнопоо дарчхаарай гишүүд хэлэлцэх асуудал дээр. Ганбат гишүүн саналаа хэлье.

**Д.Ганбат:** Та бүхнийхээ энэ өдрийн амар амгаланг айлтгая. Энэ Хууль зүйн байнгын хороо өнөөдөр бас нэлээн ачаалалтай ажиллах юм шиг байна. Би нэг юман дээр бас ач холбогдол өгч байна. Та бүхний анхаарлыг хандуулмаар байна. Энэ Эрүүгийн хуульд нэмэлт, өөрчлөлт оруулах тухай хуулийн төсөл болон өргөн мэдүүлсэн хуулийн төслүүд гэж байгаа. Засгийн газрын өргөн барьсан. Энэ хуулийн төслүүд байна л даа. Энэтэй, ийм хууль хэлэлцэж яах гээд байгаа юм бэ? Энэ хуультай холбогдоод Прокурорын хуульд өөрчлөлт оруулах гээд байна уу, яах гээд байна? Тэр талаар бас бид нар ярилцсан. Ингэж ухарсан зүйл, заалт байж болохгүй.

2015 онд Эрүүгийн хуулийг бид нар шинэчилж өөрчлөөд, та бүхэн бас 2017, 19 онууд бас өөрчлөлт оруулаад ингээд явсан байх. Тэгээд нэлээн аятайхан болж байсан юмыг эргэж, буцаж байна. Тухайлбал прокуророор Улсын Ерөнхий прокурор, түүний туслах прокурор, дэд прокуроруудыг. Прокурор нь хүнээ тавьдаг байсан бол мэдлэгтэй, туршлагатай ажилладаг ийм байсан бол энэний заалтыг өөрчлөөд иргэн байж болно гээд. Үгүй, энэ чинь юу гэсэн үг вэ? Ийм ухарсан зүйл, заалт байж болохгүй шүү дээ. Хэнийг тавих гээд байгаа юм? Гадуур ярьж байгаа, явж байгаа энэ юмнаас харахад бол нөгөө л Нямдорж сайд л очих л юм байна л даа. Энэ чинь эхээс төрөхдөө л энэ ордонтой, энэ хууль зүйтэй холбоотой төрчихсөн хүн юм уу хаашаа юм. Миний ойлгож байгаа бол 67 настай гэж байгаа. Одоо ер нь больсон нь дээр байх. Энэ балай юмаа, тийм.

Юун дээр хэлэх гээд байна вэ гэхээр манай Дорлигжав гэж байсан. Бас иргэнийг томилж байсан. Тийм, улс төрч иргэнийг. Одоо танайхны үед Нямдорж гэдэг иргэнийг томилох нь л дээ. Улс төрч иргэнийг.

Тухайн үед Дорлигжавтай холбоотойгоор маш олон юм болж байсан. Энэ Дорлигжав, Нямдорж хоёр ерөөсөө л нэг уулын наана, цаана байдаг ах дүү, хамаатан саднууд. Ерөөсөө тэр улсуудаас тавина гээд тавьчихвал яасан юм бэ. Энэ хуулиа амар зүгээр өөрчилчих. Ингэж байна, тэр манай Энхбаяр гээд шударга гишүүнтэй бид нар. Би бас баярлаад байгаа юм. Хууль зүйн дэд сайд хийж байсан хүн.

Дорлигжав Дэлгэрсайханаас 8 сая доллар, Моннис-ын Чулуунбаатараас 14 хоног суулгаад 5 сая доллар, Ажнай Бат-Эрдэнээс 10 сая доллар, Дорноговийн Сүрэнгийн хүү Мөнхөөг 7 хоног суулгаад 10 сая доллар дарамталж авсан. Өөр олон бизнесменүүд байгаа. Тордайн Ганболдын 9 саятай нийлээд 42 сая доллар болж байна гэнэ. Төгрөгөөр 100 орчим тэрбум төгрөг. Энэ чинь байна шүү дээ. Энэ манай Хууль зүйн сайд асан Тэмүүжиний хэлсэн үг байхгүй юу. Энэ хүмүүс ийм баримттай юм яриад байхад яагаад шалгаж, хянаж болдоггүй юм бэ? Яагаад ийм муухай болгох гээд байгаа юм бэ? Энийг одоо больсон нь дээр байх. Яагаад эд нар бие биеийгээ ээлжилж тавиад, хэн нь ч шалгуулдаггүй, шалгадаггүй. Тэгээд дархлагдсан ийм байлгаж Монгол төрийг муухай харагдуулаад байна.

Тэгээд энэ зүйл, заалтаа боль гэж хэлэх гээд байна. Энэ хүмүүс ингэж дураараа аашилдаг юмыг нь зогсоохгүй бол энэ бүх бизнес, энэ улс орон чинь чөлөөтэй байх энэ юм чинь байхгүй болох нь байна.

Манай Нямбаатар сайд тэр Засгийн газраас ирээд байгаа тэр баахан буруу, зөрүү заалтуудаа больё гэсэн байна. Тухайлбал тэр хууль, шүүхийн өмнө бүгд тэгш эрхтэй гэж байхад л комедиан, сэтгүүлч нар илүү эрхтэй энэ тэр гэсэн тэр алдаатай байна, буруу заалт байна. Би харсангүй л гэж л байх шиг байна лээ. Иймэрхүү маягтай энэ алдаагаа засаад явсан нь дээр. Тэгэхээр энэ хуулийн төслөө татан авдаг юм уу, хойшлуулдаг юм уу? Энэ төслийг хэлэлцүүлэх хэрэггүй байна. Тэгэхгүй бол тэгээд л бас баахан Увсын хэдэн нөхдүүд…/минут дуусав./

**С.Бямбацогт:** Сүхбаатар гишүүн.

**Ж.Сүхбаатар:** Гишүүдийнхээ өглөөний мэндийг хүргэе. Улсын Их Хурал дахь Монгол Ардын намын бүлгийн зүгээс энэ хоёр дахь асуудал дээр бас завсарлахыг хүсэж байгаа. Тийм 2, 3, 4 дээр. Яагаад гэвэл Эрүүгийн хууль, Эрүүгийн хэрэг хянан шийдвэрлэх тухай хууль гээд энэ дагалдсан хуулиуд байж байгаа. Энэ хуулиудтай холбоотой манай нам дээр ер нь энэ хүний эрхийнхээ асуудлыг ер нь Монгол Ардын нам их онцгой анхаарч байгаа.

Тэгэхээр Монгол Ардын нам хажуудаа хүний эрх, дэвшилтэт бодлогын хүрээлэн байгуулж, бодлогын зөвлөл байгуулж ажиллаж хүний эрхтэй холбоотой асуудлуудаар Их Хурлын гишүүд, судлаачид оролцон ажиллаж байгаа. Тэгээд энэ хүний эрхийн чиглэлтэй асуудлууд орж байгаа тохиолдолд зөвлөмж, дүгнэлт гаргаж ажиллахаар болсон. Манай намын бүлгийн даргын нэр дээр бид нар бас энэ санал, дүгнэлт, зөвлөмжийг өнөөдөр хүлээж авсан. Тэгэхээр бүлэг маань дотроо бас хүний эрхийн чиглэлийн асуудал дээр ер нь цаашдаа яаж ажиллах вэ, хууль тогтоомждоо анхаарч ажиллая гэдэг бүлгийнхээ ажилд бас тусгаж, ингэж хамтарч ажиллах ийм зохион байгуулалтын асуудал байгаа юм.

Тийм учраас 5 хоногийн, тэгэхээр Бямбацогт даргаа, Бямбацогт, Бямбацогт даргаа 5 хоногийн завсарлага хүсэж байна.

Бид нар энэ хууль дээр энэ намынхаа дэргэдэх дэвшилт бодлого, хүрээлэнгийн асуудлаар гаргасан судлаачдын дүгнэлт, зөвлөмжийг бас бүлэг дээрээ ярьж энэ хуулийн төсөл дээр бас анхаарч ажиллая гэж байгаа.

 Ер нь цаашдаа ч гэсэн бид бүлэг маань хүний эрхийн чиглэлийн асуудал дээр нэлээн онцгой анхаарал хандуулж тусгайлан ярилцаж, хэлэлцэж явъя гэж ингэж үзэж байгаа. Тэгэхээр энэ үүднээсээ бид нар 5 хоногийн завсарлага энэ хоёр, гурав, дөрөв дээр авчъя.

**С.Бямбацогт:** Хэлэлцэх эсэхээ шийдэж байж авахгүй бол хэлэлцэх асуудал руу ороогүй болохоор болохгүй байх. Адьшаа гишүүн, Дэлгэрсайхан гишүүнг бас нэмчхээрэй. Пүрэвдорж гишүүн.

**Б.Пүрэвдорж:** Эрүүгийн хэрэг хянан шийдвэрлэх тухай хууль, түүнийг дагаж мөрдөх хуулийн төсөл орж ирж байна. Тэгэхлээр энэ дагаж мөрдөж байгаа Прокурорын хууль дээр нэг хуулийн хулгай хийдэг нөхөр хуулийн хулгай хийж байх шиг байна. Тэгэхээр энэ прокурорын хууль дээр иргэн хүнийг Прокурорын ерөнхий газрын даргаар тавихаар ийм заалт орж ирж байгаа. Энэ бол улс төрч гэсэн үг. Бид нар улс төрч томилоод ямар асуудалд хүрсэн, ямар гашуун туршлагатай билээ. Мэдэж байгаа шүү дээ. 2009 онд Дорлигжавыг томилж байгаад, тэгээд тэр нөхөр баахан бизнесийг шоронд хийж байгаад, дарамталж байгаад мөнгө авдаг. Тэгээд Тордайн Ганболд 4 сая доллар өгсөн гээд хэлээд байхад чинь л хуулийн байгууллагын энийг нь чимээгүй дарж өнгөрсөн. Тэгээд сүүлдээ нөгөө нөхрийг чинь бүр дээрэм хийгээд байх дээр нь Хууль зүйн сайд болгож зайлуулж байж нэг тийм дээрмийг нь салгасан шүү дээ.

Тэгээд өнөөдөр яг энэ заалтаар нэг нөхөр хуулийн хулгай хийгээд, тэгээд тэр нутгийн нэг нөхөр орж ирэх гэж байгаа юм байна л даа. Тэр нутгийн нөхөр. Энэ нөхөр орж ирэх юм бол албан бусаар бол хонгилын эзэн гэж ярьдаг шүү дээ. Олон жил хуулийн байгууллагад байсан. Одоо бүр албан ёсоор хонгилынх нь түлхүүр аваачиж гардуулах юм байна.

Манай намынхны нэлээн олон хүнийг та нар цаашаа хийчихсэн. 16 оноос хойш та нарын л асуудал гарч ирнэ шүү гэдгийг хэлье. Тийм учраас энэ хуулийг буцааж татахыг шаардаж байна.

Хоёрдугаарт нь Эрүүгийн хэрэг хянан шийдвэрлэх тухай хууль байгаа юм. Энэ бол иргэний эрхийг маш их хохироосон, дордуулсан ийм заалтууд маш их орж ирж байгаа. Тал нь бараг ийм заалт байж байна. Ганцхан жишээ хэлэхэд мөрдөгч хуучин бол прокурорын зөвшөөрлөөр иргэн хүнийг дууддаг, шүүхийн шийдвэрээр албадан ирүүлдэг байсан бол мөрдөгч өөрөө дууддаг, албадан ирүүлдэг болно.

Хуучин цагт яасан бэ гэхлээр нэг цагдаа, нэг иргэн хүнийг гэрээс нь аваад явдаг. Өдөржингөө гэрийнхэн нь хайдаг. Тэгээд шөнө болсон хойно нь цагдаагийн аль нэг хэсгээс олж авдаг ийм тогтолцоо чинь буцаж ирж байна шүү дээ. Тэгээд энэ хуулиар чинь мөрдөгч, яллагч, шүүгч гурвын үйл ажиллагааг хөнгөвчилсөн ийм заалт оруулах хэрээр иргэний эрхийг дордуулсан, хүнд суртал авчирсан ийм хуулийн төсөл болж байна. Би 2016 онд Их Хурлын гишүүн болчхоод юугаа ч мэдэхгүй учраа олохгүй явж байгаад тэр Зөрчлийн хууль, Эрүүгийн хууль энэ тэрийг чинь эсрэг байсан ч гэсэн танайхан баталсан. Энэ дээр бас арай гайгүй байсан. Өнөөдрийн энэ өөрчлөлт чинь бүр хэтрүүлээд ороод ирлээ. Тийм учраас энэ иргэний эрхийг дордуулсан бүх заалт болгонтой тэр тал нь иргэний эрхийг дордуулсан байгаа. Тэр болгонтой би асуудал ярих болно.

Тийм учраас энэ Эрүүгийн хэрэг хянан шийдвэрлэх тухай хууль, түүнийг дагаж мөрдөж байгаа хуулийг завсарлага авах биш харин эргүүлэн хууль санаачлагчид нь буцаах горимын санал гаргаж байна. Горимын саналаар санал хурааж өгнө үү.

**С.Бямбацогт:** Чинзориг гишүүн саналаа хэлье. Хэлэлцэх асуудалтай холбогдуулаад.

 **С.Чинзориг:** Байнгын хорооны гишүүдийн өдрийн амгаланг айлтгая. Хууль зүйн байнгын хорооны хуралд бас оролцож, бас байр сууриа илэрхийлье гэж бодсон юм. Уг нь өглөө бид нар бүлгийн viber дээр бичээд энэ болохгүй хууль байна гээд саналаа хэлсний төлөө Нямбаатар сайд гөлөг гэж дуудаад, хүнийг доромжлоод байгаа учраас би насандаа ийм үг хүнээс сонсож сураагүй жаахан эмзэг хүлээж аваад байгаа юм. Тэгээд энийгээ зориуд бас Байнгын хороон дээр хэлье гэж байгаа юм.

Бид ийм хуулийг хэлэлцэж болохгүй манай намын бүлэг. Нямбаатар сайд аа засаг барьж байж. Бид 2017 онд энэ иргэнийг прокуророор томилдог болохгүй юм байна. Иргэнийг томилно гэхлээр улс төрч ороод ирдэг юм байна, бүр намын дарга ороод ирдэг юм байна. Ингээд улс төрийн өшөө авалт эхэлдэг юм байна. Ийм юм байж болохгүй юм байна гэж байхад 17 онд энэ Прокурорын тухай хуульд өөрчлөлт оруулаад иргэний томилно гэдгийг өөрчлөөд прокурор дотроос нь прокуророо томилно гэсэн ийм хуулийн заалт болон өөрчлөлт хийж байсан.

Энэ зарчмаасаа бид бол ухарч болохгүй. Бид өөрсдөө засаг барьж байхдаа энэ буруу байна гэж засчхаад. Тэгээд 4 жилийн дараа энийгээ дордуулсан ийм заалт оруулж ирж болохгүй. Тэрний чинь гор бол арилаагүй л байгаа шүү дээ. Тэр хонгил гээд л манай Нямбаатар өөрөө их ярьдаг шүү дээ. Тэгээд дахиад тэр шинэ хонгил бас үүсэх гээд өөрөө санаархаад байгаа юм уу? Ийм хуулиуд оруулж ирж гишүүдийг талцуулж болохгүй. Би хэд хэдэн хууль зөрчиж байгаа гэж бол үзэж байгаа юм.

Эрүүгийн хэрэг хянан шийдвэрлэх тухай хууль чинь Прокурорын хуультай би бол хамаарал бүхий хууль гэж үзэхгүй байна. Яахаараа Эрүүгийн хэрэг хянан шийдвэрлэх тухай хуулийг дагалдуулан Прокурорын тухай хуульд өөрчлөлт оруулаад, иргэн хүнийг прокурорт томилно гэж ийм заалт оруулж ирж байгаа юм? Энэ чинь өөрөө нэгдүгээрт бол хуулийн зөрчилтэй асуудал болно Нямбаатар аа.

Хоёр дахь асуудал чинь прокурор бол Үндсэн хуулийн байгууллага. Би бол тэгж ойлгодог. Үндсэн хуульдаа бол ер нь прокурорыг Их Хуралтай зөвшилцөж Ерөнхийлөгч томилно гэсэн ийм Үндсэн хуулийн заалттай. Ерөнхийлөгчөөсөө санал авсан юм уу, үгүй юм уу? Хэрвээ Ерөнхийлөгчөөсөө санал аваагүй оруулж ирж байгаа бол Үндсэн хуулийн бас зөрчилд хүрэх, Ерөнхийлөгчтэй бас Засгийн газар санал зөрчилдөх ийм асуудал руу түлхэнэ Нямбаатар аа. Энэ бол болохгүй.

Гурав дахь асуудал нь би түрүүн хэлсэн. Иргэнийг томилох юм бол хэн нэгэн улс төрч, бүр намын дарга хүн Ерөнхий прокурор болоод, тэгээд тэр шинэ хонгилыг чинь үүсгэх, улс төрийн өшөө авалт авах ийм байдал руу бид бол эргэн гулсаж орно. Ийм гурван нөхцөл байгаа учраас бол Байнгын хорооны гишүүд энэ хуулийг хэлэлцэж болохгүй гэсэн би ийм санал зориуд хэлье гэж бол бодож байгаа юм.

Яах вэ, манай намын бүлэг завсарлага авах гэж байгаа юм байна. Би завсарлага авах гэж байгаа нь зөв гэж үзэж байна. Бид олонх байхдаа 2017 онд иргэн хүнийг прокуророор томилж болдоггүй юм байна. Ялангуяа энэ улс төрч хүнийг томилж болдоггүй юм байна, намын дарга хүнийг Ерөнхий прокурор томилж болохгүй юм байна гэж горыг нь амсаж, тэгээд гашуун сургамжаасаа сургамж аваад прокурор дотроос нь томилно гэдэг хуулийн өөрчлөлт хийчхээд энэ том зарчмаасаа ухарч болохгүй гэж бодож байна.

Тийм учраас бол энэ Байнгын хорооны гишүүд бас анзаарна биз. Намын бүлэг завсарлага авах гэж байна. Би бол дэмжиж байна.

Нямбаатар залуу хүн. Цаашдаа ч олон жил сайд, дарга хийх юм байгаа байлгүй. Өөртөө тийм итгэлтэй байх шиг байгаа юм. Тийм учраас хүн санал хэлсний төлөө хүний өөдөөс бас доромжилдгоо болих хэрэгтэй залуу хүн. Хүний үг сонсож байх хэрэгтэй. Үг дааж сурах хэрэгтэй. Тийм учраас надаас албан ёсоор уучлал гуйхыг би хүсэж байна.

**С.Бямбацогт:** Адьшаа гишүүн саналаа хэлье, хэлэлцэх асуудлаар.

**Ш.Адьшаа:** Энэ өнөөдрийн энэ Хууль зүйн байнгын хорооны хурал дээр бас горимын санал хэлье гэж бодож байгаа юм. Энэ хэлэлцэх асуудлууд чинь нэг л их ямар ч бодлогоор ороод ирээд байгаа юм. Гэнэт байж байгаад л ийм юм орж ирлээ. Энэ Эрүүгийн хуулийг өөрчлөлт оруулах ёстой юу гэвэл ёстой. Энэ дээр бол санал нэг байгаа юм. Ер нь бол тэр нийгэмд өнөөдөр тэр байгаль орчин, байгалийн баялагтай холбоотой гэмт хэргүүд мөн үүнчлэн энэ олон нийтийн виртуал хөрөнгийн асуудал, авлига, албан тушаалын асуудал гээд олон асуудлыг өнөөдөр Эрүүгийн хуульд яаралтай оруулж, зохицуулалт хийхгүй бол болохгүй байгаа юм. Энэ дээр бол санал нэг байгаа.

Гэхдээ энэ дээр бүр их сонин асуудлууд орж ирсэн байгаа. Ялангуяа тэр Ард нийтийн санал асуулгын тухай хууль гээд л. Тэрийг юу гэж ойлгох юм бэ? Тэр Ард нийтийн санал асуулгын тухай хууль гээд энэ дээр? Уриалсан хүнийг, мэдэж байгаа тэрийг би Нямбаатар сайдаа. Зүгээр би саналаа хэлье. Үндсэн хууль дээр тийм ойлголт байгаа тэрийг. Гэтэл уриалсан хүнийг барина, шийтгэнэ гэсэн ийм нэг юм байж байна. Тусгай зөвшөөрлийн тухай хууль нэг заалт оруулж ирсэн байсан. Өнөөдөр бид нар Үндсэн хууль дээр 6.2 гээд бүх энэ газрын доорх баялаг чинь ард түмний хөрөнгө байна, тэгш хуваарилна гээд Ерөнхийлөгчөөс эхлээд л, зөндөө л бид нар ийм юм яриад байгаа шүү дээ. Гэтэл өнөөдөр тэр лиценз, тусгай зөвшөөрөлтэй хүмүүсийг эсэргүүцсэн хүмүүсийг барьж шоронд хийх асуудлыг өнөөдөр оруулж ирж байна шүү дээ. Одоо энэ гадаа энэ талбай дээр зөндөө л асуудал байж байна. Тэгээд тэр том том төсөл хөтөлбөрүүдийг, тэр төрөөс олгосон зөвшөөрлийг л явуулахгүй бол тэр хүнийг барьж шоронд хийнэ гэдэг ийм юмнуудаа та нар бас эргэж нам дээрээ хар аа.

Нямбаатар сайд бол үнэхээр Оюу толгойн төлөө бол том гавьяа байгуулсан хүн шүү дээ та. Тэрийг хаана ч хэлнэ. Монголын ард түмний тэр Оюу толгойг хамгаалахад онцгой гавьяа байгуулсан. Гэтэл та өнөөдөр ийм жижиг юманд ороод л, орооцолдоод л тэгээд л энд янз бүр юманд ордгоо болимоор байна. Энэ дээр бүр дүгнэлт хиймээр байна. Одоо би өөртэй чинь маргамааргүй байна. Ийм том юм хийчхээд энэ хажууд нь нэг жижиг юм оруулж ирж байдаг. Ялангуяа тэр прокурорын асуудлуудаа. Нямдорж гэж би ойлгохгүй байгаа. Нямдорж чинь угаасаа прокурор хүн, 10 жил прокурор байсан хүн шүү дээ. Цэргийн прокурор. Өөр асуудал энд яваад байна. Тэгээд Нямдорж руу чиглүүлчхээд. Дээр нь энэ хүний нэр хэлж байгаа энэ гишүүд жоохон дүгнэлт хий.

Өнөөдөр Улсын Их Хурлын чуулган дээр өнөөдөр хэлсэн үгнийхээ төлөө хариуцлага хүлээдэггүй гэдэг юм байгаа ч гэсэн та нар жоохон бодож юмаа ярь аа. Ер нь яах вэ би үгээ хэлчихье. Ер нь та нар бас хүний нэрийг оролцуулсан, тэдэн сая доллар, хэдэн сая доллар ийм юмнуудаа та нар бас өнөөдөр бодож яримаар байна. Та нар өнөөдөр хэлсэн үгнийхээ хариуцлага биш, гэмт хэргийг нотолж чадахгүй бол хүн гүтгэсэн, онц хүнд гэмт хэрэгт хүнийг гүтгэсэн асуудал чинь бас байж л байгаа шүү.

Ер нь бол тэр хаана хаанаа ингэж бид нар өнөөдөр юмыг ярихдаа нэг. Та нар ард түмний төлөөлөл, ард түмний өмнөөс үг хэлэх ёстой хүмүүс шүү дээ. Энэ дээр бол хаана хаанаа бодож юмаа яримаар байна. Тэгээд энэ прокурорын байгууллагын тухай энэ хуулийг татаж ав. Энэ дээр бол. Тийм, энэ асуудлаа татаж авч оруулж ирмээр байна. Тэрнээс биш энэ өнөөдөр тэр Үндсэн хуулийн бүтцийн байгууллага. Улсын Ерөнхий прокурор бол. Шүүх эрх мэдлийн байгууллага гээд энэ чинь ийм асуудал. Шүүх эрх…/минут дуусав./

**С.Бямбацогт:** Дэлгэрсайхан гишүүн саналаа хэлье.

**Б.Дэлгэрсайхан:** Энэ манай энэ гишүүд бас жоохон баримт сэлттэй, ёс зүйтэй ярьдаг болмоор байх юм. Энийг чинь бас ард түмэн харж байгаа шүү дээ. Жишээлбэл энэ Ганбат гишүүн зүгээр л хажуугаас нь нүдээрээ харсан юм шиг л баахан юм ярилаа. Би тухайн үед би, үгүй тэгээд тэр Тэмүүжинтэйгээ л наадхаа яриач дээ. Ер нь намынхаа доторх хэрүүлийг энд ирж яриад байж болохгүй байх. Та нар чинь тэр Дорлигжавыгаа Ерөнхий прокурор байхад нь ахаа, эгчээ гээд л дагаад гүйгээд л, далдганаад байсан биз дээ. Одоо энд ирээд хүнийг ажилгүй, төрөлгүй болсон хойно энд ирээд дэвсээд байж хэрэггүй шүү дээ ер нь бол. Тийм учраас бас наадах, би тухайн үедээ шалгуулаад хууль ёсоор л гарсан. Намайг мөнгө, төгрөг өгөөд энэ чинь нөгөө өнцгөөс нь харвал намайг бараг мөнгө, төгрөг өгөөд хэргээ халгачихсан юм шиг ярьж байна шүү дээ эсрэгээрээ. Пүүжээ чи дуугүй суучих тэгэх үү. Тийм учраас бас энэ намынхаа хэрүүлийг та нар дотроо очиж яривал яасан юм бэ, нэгдүгээрт.

Хоёрдугаарт энэ Эрүүгийн хэргийг хянан шийдвэрлэх хуульд, би ярьчихъя тэгэх үү. Би та нарын хажуугаар яриагүй байна шүү дээ. Намдаа очоод ярьж чадахгүй байж, энд ирээд шалчигнаад байх хэрэггүй шүү дээ. Тийм учраас энэ Эрүүгийн хэргийг хянан шийдвэрлэх хуульд орж байгаа энэ өөрчлөлтийг би тухайн үед мөрдөн байцаагч хийсэн хүний хувьд бол би дэмжиж байгаа. Пүүжээ чи дуугүй сууж бай.

Энэ мөрдөн байцаагч хүн өөрөө хүнээ дууддаг, хэргийг өөрөө үүсгэх үү, үүсгэхгүй юу гэдгээ саналаа хэлдэг, хэрэг үүсгэхээс татгалздаг, хэргийг хэрэгсэхгүй болгох саналаа өгдөг. Энийг нь оруулж өгөхгүй бол тэр мөрдөн байцаагчийн ямар эрх эдлэх юм бэ? Нэг л үүрэг гүйцэтгэсэн. Одоо сүүлийн үед та нар анзаараарай. Энэ цагдаагийн байгууллагад ажилладаг хүн ч олдохгүй боллоо шүү. Цалин нь ямар билээ? Дээрээс нь эрх байхгүй. Хүн дуудах эрхгүй юм бол яаж хүн байцаах юм. Тэгээд хүн дуудахын тулд прокуророос очиж зөвшөөрөл авах юм уу? Та нар ийм урьд өмнө намайг тэгдэг байсан, ингэдэг байсан. Би энийг биеэрээ үзсэн гээд нэг ийм хачин юм ярьдгаа боль. Яг нарийндаа бол энэ өмнөх хууль аягүй зөв байсан шүү. Сүүлд л саяын энэ Ганбат гишүүний хэлээд байгаа танай намын хэн билээ? Нэрийг нь хэлээдхээч. Тэмүүжиний чинь л хийсэн бантан шүү дээ. Зүгээр л энэ мөрдөн байцаагч нь тэр хүнээ дууддаг, хэргийг хаах, нээх саналаа прокурор. Тэртээ тэргүй л прокурор хянаад сууж байгаа шүү дээ ер нь.

Тийм учраас энэ гарыг нь мухарладаг энэ ажлаа больчхооч л гэдэг ийм л өөрчлөлт оруулах гээд байгаа. Санаа нь бол. Тийм учраас энийг бас манай гишүүд бас анхаарна биз дээ гэж бодож байна. Баярлалаа.

**С.Бямбацогт:** Нямбаатар сайд. Нямбаатар гишүүн саналаа хэлье.

**Х.Нямбаатар:** Би бас товчхон хэлье. Энэ Эрүүгийн хууль, Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг дагаж Прокурорын байгууллагын тухай хуульд нэмэлт, өөрчлөлт оруулах төсөл өргөн барьсан. Нийгмийн зүгээс олон шүүмж, шаардлагууд тавьж, өнгөрсөн өдрүүдэд нэлээн тийм шүүмжлэлтэй асуудалд хандлаа. Ер нь бол Монгол Улсын Үндсэн хуульд заасан Монгол Улсын Ерөнхийлөгчийн бүрэн эрхэд 2017 оны энэ хуулиар халдсан юм. Өөрөөр хэлбэл Монгол Улсын Ерөнхийлөгч прокурорын байгууллагын удирдлагаар Монгол Улсын Үндсэн хуульд заасанчлан заавал прокурорын байгууллага дотроос томилно гэсэн үг, өгүүлбэр Үндсэн хуульд байхгүй байгаа юм. Тэгээд бид нар бас энэ Үндсэн хуультай нийцүүлэх ийм алхам хийсэн. Энэ дээр улс төрийн намууд, ялангуяа сөрөг хүчний зүгээс нэлээн ийм шүүмжлэлтэй хандаж байна. Тийм учраас бид нар энийг татаж аваад, өргөн барьсан хуулийн төслөөсөө Прокурорын байгууллагын тухай хуульд нэмэлт, өөрчлөлт оруулах хуулийн төслийг татаж авахаар болсноо гээд албан ёсоор мэдэгдэж байна.

Улсын Их Хурлын чуулганы хуралдааны дэгийн тухай хуульд заасны дагуу Засгийн газрын ээлжит хуралдаанаар бид нар бас дагасан хуулийг татаж авч байгаа бичгээ Засгийн хурлаар оруулж, Байнгын хорооны дарга, Улсын Их Хурлын удирдлагуудад хүргүүлнэ гэдгээ хэлье.

Эрүүгийн хууль, Эрүүгийн хэрэг хянан шийдвэрлэх тухай хуулиудад оруулж байгаа энэ удаагийн нэмэлт, өөрчлөлт бол өнгөрсөн 5 жилийн хугацаанд эдгээр хууль тогтоомжууд хэрэгжихэд амьдрал дээр гарсан тэр алдаатай, оноотой зүйлсүүдэд дүн шинжилгээ хийсний үндсэн дээр.

Дээр нь цахим орчинд үйлдэгдэж байгаа энэ цахим залилангийн гэмт хэргүүдтэй тэмцэх, төрийн тэмцлийг тодорхой болгох үүднээс эдгээр нэмэлт өөрчлөлтүүд орж ирсэн.

Мөн дээр нь авлигатай тэмцэх тэмцлийг чангатгах зорилготой, авлига, албан тушаалын гэмт хэрэгт оногдуулж байгаа ял шийтгэлийн бодлогыг чангатгах зорилгоор эдгээр хуулийн төслүүд орж ирж байгаа гэдгийг бас эцэс сүүлд нь хэлье.

Яах вэ, сая тэр Чинзориг гишүүн надаас уучлалт гуй гэж байна. Би яг тухайн үед тэмцэл хөдөлгөөн өрнүүлэхэд та тэгээд чанга дуугарахгүй байсан юм бэ? Гөлөг шиг чимээгүй байсан гэж хэлсэн. Тэрнийхээ төлөө би Чинзориг гишүүнээс уучлалт гуйж байна. Бид нарын хооронд тийм харилцааны бас хурц юмнууд гарсан бол тэрэн дээрээ уучлалт гуйя.

Ер нь бол өнгөрсөн 9-16 оны хооронд бол энэ хууль хяналтын байгууллага дээр маш их завхралууд гарсан шүү дээ. Тэрийг засаж залруулах гээд өнөөдрийг хүртэлх хугацаанд энэ Эрүүгийн хууль тогтоомж, процессын хууль тогтоомжуудад шат дараатай өөрчлөлтүүд ороод л явж байгаа. Энд ямар нэгэн хүний эрхийг дордуулах, хүний эрхэнд халдах, хүний эрхэнд Үндсэн хуульд зааснаас бусад аргаар хязгаар тогтоох зохицуулалт нэгээхэн ч орж ирээгүй гэдгийг бас эцэс сүүлд нь хэлье.

**С.Бямбацогт:** Гишүүд хэлэлцэх асуудалтай холбогдуулж саналаа хэллээ. Би бас хэдэн үг хэлчихье.

Тэгэхээр ер нь бүгд ойлгож байгаа, бүгд мэдэж байгаа. Монгол Улс нийгэм даяар ард түмэн ч бүгд мэддэг болчихсон. Хонгилдог, хонгилын түлхүүрийг барьдаг, эзэндээ үйлчилдэг гэдэг асуудал өнгөрсөн хугацаанд байсан. Ялангуяа юу гэдэг юм улс төрч, намын дарга байсан хүнийг прокурор томилж байгаад улс төрийн өрсөлдөгчөө намнадаг ийм асуудал бол байсан.

12 оны үндсэндээ Ардын намын маш олон Засаг дарга, Ардын намын дарга нар шоронд орж байсан, хэлмэгдүүлж. Энэ алдааг засах гэж 17 онд бид нар алдааг зассан юм. Сайд нь би байсан. Энхбаяр дэд сайд байсан, Энхбаяр гишүүн. Сая Нямбаатар сайд үндсэндээ Үндсэн хууль зөрчөөд Ерөнхийлөгчийн бүрэн эрхэд халдаад иргэнийг, улс төрчийг прокурор томилдгийг бид нар прокурорыг прокурор томилдог болгосныг Үндсэн хууль зөрчиж хууль баталсан гэж ярьж байх шиг байна. Үгүй, хууль зөрчөөгүй. Тухайн үед байсан Ерөнхийлөгчөөс, тухайн үед ажиллаж байсан Ерөнхий прокуророос саналыг нь аваад, Засгийн газрын хуралдаанаар оруулаад, Улсын Их Хуралд өргөн бариад Улсын Их Хурал баталсан. Энд ямар нэгэн Үндсэн хуулийн зөрчил байхгүй шүү Нямбаатар сайдаа. Харин өргөн барьсан хууль чинь харин асуудалтай байна шүү. Ерөнхийлөгчөөс санал авсан юм уу, үгүй юу мэдэхгүй. Ерөнхий прокуророос санал авсан юм уу, үгүй юу мэдэхгүй. Нийгмийн шүүмжлэл дагуулж байгаа. Тийм учраас та татан авч байна. Энийгээ бас зөв тайлбарлаж ярих хэрэгтэй шүү.

Татан авч байгаа бол бас дэгтэй. Чуулганы хуралдааны дэгийн тухай хуулиар бол татан авахдаа чуулганы нэгдсэн хуралдаан дээр Улсын Их Хурлын даргад Засгийн газраас албан, хууль санаачлагчаас санаачилсан хуулийн төслөө татан авах тухай албан бичгээр мэдэгдэж татан авдаг. Тийм болохоор Нямбаатар сайд мэдэгдсэнээр татан авагдахгүй.

Пүрэвдорж горимын санал гаргасан буцаах. Буцаах горимын саналаар санал хураах боломжгүй бас. Яагаад гэвэл Их Хурлын чуулганы хуралдааны дэгийн тухай хуулиар Улсын Их Хурлын чуулганаар гишүүдийн олонх нь тийм үү, хэлэлцэх эсэхийг дэмжихгүй бол хуулийн төслийг буцаадаг. Ийм бас чуулганы хуралдааны дэгийн тухай хуультай.

Тийм болохоор аль аль нь бол яг бололцоогүй учраас. Харин Сүхбаатар гишүүний гаргасан саналаар Улсын Их Хурал, Монгол Ардын намын бүлгийн дэд дарга Сүхбаатар гишүүний гаргасан саналаар завсарлага өгье. 5 хоногийн завсарлага болох уу?

Хэлэлцэх асуудлаа үндсэндээ баталчихлаа. Хэлэлцэх асуудлаа баталчхаад завсарлага өгч байгаа шүү. Яагаад гэвэл хэлэлцэх асуудлаа баталж байж өгөхгүй бол бас болохгүй. Ингээд хэлэлцэх асуудал баталсан. Хэлэлцэх асуудал 5 асуудал байснаас 3 асуудал дээр нь. 3 гэж ойлгосон тийм үү?

Эрүүгийн хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд, Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Прокурорын тухай хуульд өөрчлөлт оруулах тухай хуулийн төсөл. Дараагийнх нь Шүүхийн шийдвэр гүйцэтгэх хуульд өөрчлөлт оруулах тухай хуулийн төсөл болон хамт өргөн мэдүүлсэн хууль, тогтоолын төслүүд гэсэн энэ 3 асуудлаар Улсын Их Хурал, Монгол Ардын намын бүлэг завсарлага авъя гэсэн тул Сүхбаатар даргын саналаар 5 хонгийн завсарлага өглөө. Одоо хэлэлцэх асуудалдаа оръё.

**Нэг.Эрүүгийн хэрэг хянан шийдвэрлэх тухай хуулийн төслийн эцсийн хэлэлцүүлгийг явуулъя.**

Хуулийн төслийг эцсийн хэлэлцүүлэгт бэлтгэсэн тухай ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Жамъянхорлоогийн Сүхбаатар танилцуулна.

**Ж.Сүхбаатар:** Байнгын хорооны дарга, эрхэм гишүүд ээ,

Улсын Их Хурлын гишүүн Б.Энхбаяр, Б.Пүрэвдорж, Ц.Сандаг-Очир нарын гишүүдээс 2021 оны дөрөвдүгээр сарын 8-ны өдөр Улсын Их Хуралд өргөн мэдүүлсэн Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг Улсын Их Хурал 2022 оны тавдугаар сарын 18-ны өдрийн нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

Хууль зүйн байнгын хорооны 2022 оны 7 дугаар тогтоолоор байгуулагдсан ажлын хэсэг Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн агуулга, зарчмыг алдагдуулахгүйгээр үг хэллэг, дэс дараалал, бүтцийн шинжтэй засварыг хийж төсөлд тусгагдсан бөгөөд нэгдсэн хуралдааны анхны хэлэлцүүлгээр олонхын дэмжлэг авсан саналуудыг төсөлд нэмж тусган, эцсийн хэлэлцүүлэгт төслийг бэлтгэлээ.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлэгт бэлтгэсэн тухай танилцуулга, эцсийн хэлэлцүүлэгт бэлтгэсэн төслийг та бүхэнд тараасан байгаа.

Байнгын хорооны эрхэм гишүүд ээ,

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгэсэн тухай танилцуулга, эцсийн хэлэлцүүлэгт бэлтгэсэн төслийг хэлэлцэн шийдүүлж өгөхийг та бүхнээс хүсье.

Анхаарал тавьсанд баярлалаа.

Сүхбаатар, Ганбат, Цогтбаатар нар ажлын хэсэгт ажилласан болно .

**С.Бямбацогт:** Хэлэлцэж байгаа асуудалтай холбогдуулан хуралдаанд оролцож байгаа албан тушаалтан танилцуулъя. Булганцэцэг Улсын ерөнхий прокурорын туслах прокурор, Шүүхэд хэрэг төлөөлөх хэлтсийн дарга, Нямдаваа Цагдаагийн ерөнхий газрын Хуулийн хэлтсийн дарга, цагдаагийн хурандаа, Оюунболд Монголын өмгөөлөгчдийн холбооны гишүүн, өмгөөлөгч. Энэ Авлигатай тэмцэх газрын Мөрдөн шалгах албын дарга Жаргалбаатар хаачсан, орж ирж байна уу тээ? Батсуурь Цагдаагийн ерөнхий газрын Мөрдөн байцаах албын дарга, цагдаагийн хурандаа ийм хүмүүс хүрэлцэн ирсэн байна.

Эцсийн хэлэлцүүлэгт бэлтгэсэн төслийг гишүүдэд тараасан байгаа. Хуулийн төсөлтэй холбогдуулан асуух асуулттай гишүүд нэрсээ өгнө үү. Асуух асуулттай гишүүд? Алга байна. Хуулийн төсөлтэй холбогдуулан гишүүд асуулт асууж, хариулт авч дууслаа.

Ажлын хэсгээс боловсруулсан зарчмын зөрүүтэй саналаар санал хураалт явуулъя.

Сүхбаатар гишүүн саналаа гаргая, ажлын хэсгийн ахлагч.

**Ж.Сүхбаатар:** Энэ түрүүчийн хуралдаан дээр бид нар нэг дутуу юм орхичихсон юм байна лээ. Хууль зүйн техникийн хувьд дугаарлалттай холбоотой асуудал байгаад байгаа юм. Тэгэхээр энийг гуравны хоёроос доошгүй нь дахин санал хураалгах шаардлагатай гэж үзсэн заалтын дагуу чуулганы хуралдааны дэгийн тухай хуулийн, анхны хэлэлцүүлгээр санал хурааж дэмжигдсэн боловч тэгээд уг саналаар Байнгын хорооны хуралдаанд оролцсон гишүүдийн гуравны хоёр нь дэмжвэл гэдгээр энэ дагуу нэг горимын санал гаргаад байгаа юм.

Тэр нь болохоор тэр дугаарлалтай холбоотой асуудал байгаад байгаа учраас төслийн 4 дүгээр зүйлийн Эрүүгийн хэрэг хянан шийдэх тухай хуулийн 39.9 дүгээр зүйлийн 1.4 дэх заалтын дугаарыг “1.3” гэж, 40.8 дугаар зүйлийн 1.4 дэх заалтын дугаарыг “1.3” гэж, 1.5 дахь заалтын дугаарыг “1.4” гэж, 1.6 дахь заалтын дугаарыг “1.5” гэж тус тус өөрчилсүгэй гэсэн 4 дүгээр зүйлийг хасаж, төслийн 5 дугаар зүйл гэснийг “4 дүгээр зүйл” гэж өөрчлөх гэсэн ийм санал гаргаж байгаа.

Энэ бол зүгээр техникийн чанартай тэр 4 дүгээр зүйл гэж энийгээ бид нар дутуу орхичихсон байна лээ. Тэгээд энийгээ гишүүдийг дэмжиж өгөөч гэж гуравны хоёроор.

**С.Бямбацогт:** Эцсийн хэлэлцүүлэг дээр гуравны хоёроор дэмжиж байж энэ санал дэмжигдэх юм байна. Саналын томьёолон гишүүдэд уншиж танилцуулъя.

Байнгын хорооны хуралдааны эцсийн хэлэлцүүлэгт Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т заасны дагуу хураалгах санал. Төслийн 4 дүгээр зүйл. Эрүүгийн хэрэг хянан шийдвэрлэх тухай хуулийн 39.9 дүгээр зүйлийн 1.4 дэх заалтын дугаарыг “1.3” гэж, 40.8 дугаар зүйлийн 1.4 дэх заалтын дугаарыг “1.3” гэж, 1.5 дахь заалтын дугаарыг “1.4” гэж, 1.6 дахь заалтын дугаарыг “1.5” гэж тус тус өөрчлөх гэсэн 4 дүгээр зүйлийг хасаж төслийн “5 дугаар зүйл” гэснийг “4 дүгээр зүйл” гэж өөрчлөх. Санал гаргасан Улсын Их Хурлын гишүүн Сүхбаатар. Дэмжье гэсэн томьёоллоор санал хураалт явуулъя, санал хураалт.

Санал хураалтад 78.6 хувийн саналаар энэ санал дэмжигдлээ. Санал хураалт явуулж дууслаа.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлэг явуулж дууслаа.

Хуулийн төслийг эцсийн хэлэлцүүлэгт бэлтгэсэн талаарх Байнгын хорооны танилцуулгыг чуулганы нэгдсэн хуралдаанд Улсын Их Хурлын гишүүн Сүхбаатар танилцуулна. Дараагийн асуудалд оръё.

**Хоёр.Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүд нэр дэвшигчийн томилгооны асуудал хэлэлцье.**

Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчийн талаарх танилцуулгыг Улсын Их Хурлын гишүүн би танилцуулах юм уу? Бямбацогт танилцуулна.

Эрүү шүүлтээс урьдчилан сэргийлэх асуудал эрхэлсэн гишүүнд нэр дэвших тухай хүсэлт гаргагчийн анкет.

Нэр дэвшигч Найман овогт Ядамжавын Цэлмэн. 1981 оны арванхоёр сарын 11-ний өдөр Улаанбаатар хотын Сүхбаатар дүүргийн хоёрдугаар амаржих газарт төрсөн байна.

21 оны арванхоёр сарын 10-нд Дотоод хэргийн их сургуулийг түшиглэсэн докторын зэрэг хамгаалах зөвлөлийн хурлаар Хууль зүйн доктор болсон.

16-18 онд Дотоод хэргийн их сургууль, Хууль сахиулах удирдлагын академид Магистр. 2006 Цагдаагийн академийг эрх зүйч мэргэжлээр төгсөн байна.

2008 оноос Завхан аймгийн Цагдаагийн газрын Мөрдөн байцаах тасагт Мөрдөн байцаагч.

2008 онд Завхан аймгийн Тосонцэнгэл сум дахь сум дундын цагдаагийн хэлтсийн Мөрдөн байцаах тасагт Мөрдөн байцаагч.

2008-2012 онд Сүхбаатар дүүргийн цагдаагийн газрын Мөрдөн байцаах хоёрдугаар хэлтэст Мөрдөн байцаагч.

 2012 оноос Дотоод Хэргийн Их сургуулийн Цагдаагийн сургуулийн Эрүүгийн процессын эрх зүйн танхимд багш, ахлах багш, Дэд профессороор ажиллаж байсан ийм хүн байна.

Хүний эрхийн Үндэсний Комиссын гишүүнд нэр дэвшигчийг танилцуулъя. Сангишаравын Дондов 64 онд Баянхонгор аймагт төрсөн.

1984-89 онд Монгол Улсын Их сургуулийн Хууль, эрх зүйн сургуулийн эрх зүйч бакалавраар төгссөн.

Америкийн Нэгдсэн Улсын Сандиего хотын Peace and Justice-ийн Хүний эрхийн зөрчилтэй асуудалд дүн шинжилгээ сургалт, Тайландын Бангкок хотод хүний эрхийн ээлжит сургалтуудад 2004, 2007, 2018 онууд хамрагдсан. Хүний эрхийн мэдлэгээ дээшлүүлсэн.

 2009-2014 онуудад Норвегийн Осло болон Өмнөд Солонгос Сөүл хотуудад Хүний эрхийн асуудлаар зохион байгуулагддаг ээлжит сургалтуудад Форум Азийн дэмжлэгээр оролцож, хүний эрхийн хамгаалагчийн эрхийг хамгаалах талаар мэдлэг, туршлагаа нэмэгдүүлсэн.

1989-91 онд Баянхонгор аймгийн өмгөөлөгчдийн зөвлөлд Өмгөөлөгч.

91-96 онд Баянхонгор аймгийн өмгөөлөгчдийн зөвлөлийн дарга.

96-2002 онд Нийслэлийн өмгөөлөгчдийн зөвлөлд Өмгөөлөгч.

2002-2010 онд Хүний эрх хөгжил төв төрийн бус байгууллагад Хүний эрхийн хөтөлбөрийн Зохицуулагч.

2010 оноос Нийслэлийн өмгөөлөгчдийн холбооны Өмгөөлөгчөөр ажиллаж байсан. Ийм хүн байна, ажиллаж байгаа.

2022 оны тавдугаар сарын 4-ний өдөр зохион байгуулсан Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчтэй хийсэн сонсголын талаарх танилцуулгыг Сонсгол даргалагч Улсын Их Хурлын гишүүн Цэрэнжамцын Мөнхцэцэг танилцуулна. Мөнхцэцэг гишүүнд микрофон өгье.

**Ц.Мөнхцэцэг:** Хууль зүйн байнгын хорооны 2020 оны дөрөвдүгээр сарын 15-ны өдрийн 02 дугаар тогтоолоор Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эрхэлсэн гишүүнийг сонгон шалгуулах журмыг баталсан бөгөөд журмын 10.4-т ажлын хэсгийн гишүүд журмын хууль болон журмын шаардлагыг хамгийн сайн хангасан нэг оролцогчийг нэр дэвшигчээр санал болгох тухай шийдвэрийг санал нэгтэйгээр гаргана.

Санал нэгтэйгээр шийдвэрлэж чадаагүй бол хуралдаанд оролцсон гишүүний дийлэнх олонхын саналаар шийдвэрлэнэ гэж заасныг баримтлан сонгон шалгаруулах ажлын хэсгээс Хүний эрхийн Үндэсний Комиссын гишүүнд нэр дэвшигч С.Дондовыг, Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигч Я.Цэлмэнг хуулийн болон журмын шаардлагыг хамгийн сайн хангасан гэж үзэн Хууль зүйн байнгын хорооны хуралдаанд танилцуулсан болно.

Хууль зүйн байнгын хорооны 2022 оны дөрөвдүгээр сарын 12-ны өдрийн Монгол Улсын Хүний эрхийн Үндэсний комиссын болон Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигчтэй хийх томилгооны сонсголын тов тогтоох тухай 04 дүгээр тогтоолоор 2022 оны тавдугаар сарын 3-нд нэр дэвшигчтэй хийх сонсголын хугацааг тогтоосон бөгөөд тодорхой шалтгааны улмаас 2022 оны тавдугаар сарын 04-ний өдөр нэр дэвшигчтэй хийх сонсголыг зохион байгууллаа.

Монгол Улсын Их Хурлын хянан шалгалтын тухай хуулийн 32.1 дэх хэсэгт “Энэ хуульд өөрөө заагаагүй бол Байнгын, дэд хорооны гишүүдийн гуравны нэгээс доошгүй нь оролцсоноор тухайн сонсголыг хүчинтэй тооцно” гэж, Нийтийн сонсголын тухай хуулийн 18.5 дахь хэсэгт “Энэ хуулийн 7 дугаар зүйлд заасан сонсгол болон Улсын Их Хурлаас зохион байгуулах ерөнхий хяналтын, төсвийн хяналтын нэр дэвшигчийн, хүний эрх, эрх чөлөөг хангахтай холбоотой сонсголд тухайн асуудал эрхэлсэн Байнгын, дэд, түр хорооны гишүүдийн гуравны нэгээс доошгүй нь оролцох бөгөөд уг шаардлагыг хангаагүй зохион байгуулсан сонсголыг хүчингүйд тооцно гэж заасан.

Нэр дэвшигчийн сонсголд Улсын Их Хурлын гишүүн, Хууль зүйн байнгын хорооны дарга С.Бямбацогт, Улсын Их Хурлын гишүүн Адьшаа, Н.Алтанхуяг, Д.Ганбат, С.Амарсайхан, Мөнхбаатар, Ц.Мөнхцэцэг, Х.Нямбаатар, Пүрэвдорж, Ц.Сандаг-Очир, Учрал, Цогтбаатар, Энх-Амгалан, Одонтуяа нарын гишүүд оролцсон бөгөөд Улсын Их Хурлын гишүүн Ц.Мөнхцэцэг сонсголыг удирдсан болно.

Нэр дэвшигчийн сонсголд оролцогч

Нэр дэвшигчийн сонсголд оролцох тухай зарыг 2022 оны дөрөвдүгээр сарын 16-наас тавдугаар сарын 2-ны өдрийг хүртэл олон нийтийн хэвлэл мэдээллийн хэрэгслээр олон нийтэд хүргэсэн бөгөөд сонсголд оролцохоор нийт 5 иргэн бүртгүүлснээс иргэн Пүрэвсүрэн, Мөнхнаран, Уянга нар сонсголд оролцлоо.

Хүний эрхийн Үндэсний Комиссын гишүүнд нэр дэвшигч Дондовтой хийсэн сонсгол.

Хүний эрхийн Үндэсний Комиссын гишүүнд нэр дэвшигч С.Дондовтой хийсэн нэр дэвшигчийн сонсголын үеэр Улсын Их Хурлын гишүүн Б.Энх-Амгалан Ажлын хэсгээс Байнгын хороонд яагаад нэг нэр дэвшигч оруулж ирсэн талаар, нэр дэвшигчээс Монгол Улсад хүн худалдаалах гэмт хэрэг хэд бүртгэгдсэн, энэ асуудлаар хохирогч хэр олон байдаг, цаашдаа энэ төрлийн гэмт хэргийг хэрхэн таслан зогсоох талаар болон төр, сүм хийдийн харьцааны асуудлаар, Улсын Их Хурлын гишүүн С.Одонтуяа гадаадад байгаа Монголчуудын талаар болон хүн худалдаалах гэмт хэргийн золиос болсон иргэдийн талаар, энэ чиглэлээр хийхээр төлөвлөж байгаа ажлын талаар, Улсын Их Хурлын гишүүн Н.Учрал Нийтийн мэдээллийн ил тод байдлын тухай хууль, Хүний хувийн мэдээлэл хамгаалах тухай хууль, Цахим гарын үсгийн тухай хууль, Кибер аюулгүй байдлын тухай хуулиуд хэрэгжиж эхэлсэн бөгөөд эдгээр хуулиудыг хэрэгжүүлэхэд Хүний эрхийн Үндэсний Комиссын үүрэг, оролцоо өндөр бөгөөд төсөв, мөнгө, санхүүгийн хувьд хараат бус ажиллах боломж бүрдсэн эсэх талаар, мөн хувь хүний мэдээллийг хамгаалах чиглэлээр хэрхэн ажиллах талаар, Улсын Их Хурлын гишүүн Алтанхуяг ажлын хэсгийн гишүүдээс Байнгын хороонд сонсгол хийх боломж олгоогүй, нэг нэр дэвшигч оруулж ирсэн талаар, Улсын Их Хурлын гишүүн Ц.Сандаг-Очир сонгон шалгаруулах ажлын хэсэг хараат бус ажиллах боломж, нөхцөлийн талаар, Монгол Улсад Хүний эрхийн зөрчлийг бууруулах, таслан зогсооход хууль эрх зүйн орчныг боловсронгуй болгох санал байгаа эсэх талаар, Эрүүгийн хэрэг хянан шийдвэрлэх тухай хуульд өөрчлөлт оруулах хуулийн төслийн гол үзэл баримтлал болох шүүхийн шатнаас хэргийг буцаадаггүй байх үзэл баримтлалын талаар, Улсын Их Хурлын гишүүн Д.Цогтбаатар ажлын хэсгийн тайланд дурдсан хэвлүүлсэн бүтээл болон олон нийтэд өгсөн мэдээллийн талаар, мөн шударга үйлдлийн төлөө албан тушаалаас татгалзаж чадах эсэх талаар, Улсын Их Хурлын гишүүн Ц.Мөнхцэцэг тайван замаар жагсаал цуглаан хийж байгаа иргэдийг баривчилсан, захиргааны шийтгэл оногдуулсан хэргүүд гарсан бөгөөд хүний үзэл бодлоо илэрхийлэх эрхийн талаар, Жагсаал, цуглаан хийх журмын тухай хуульд өөрчлөлт оруулах тодорхой санал байгаа эсэх, мөн ажлын байрны бэлгийн дарамттай холбоотой хийхээр төлөвлөсөн ажил байгаа эсэх талаар тус тус асуулт асууж, хариулт авсан болно.

Нэр дэвшигчийн сонсголд оролцогч Б.Уянга хэвлэлийн эрх чөлөө мэдэх эрхээ хангах чиглэлээр хэрхэн ажиллах, мөн Хүний эрхийн Үндэсний Комиссын хараат бус бие даасан байдлыг хэрхэн үнэлж дүгнэж байгаа талаар асуулт асууж, хариулт авсан болно.

Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигч Я.Цэлмэнтэй хийсэн сонсгол.

Хүний эрхийн Үндэсний Комиссын Эрүү шүүлтээс урьдчилан сэргийлэх асуудал эрхэлсэн гишүүнд нэр дэвшигч Я.Цэлмэнтэй хийсэн нэр дэвшигчийн сонсголын үеэр Улсын Их Хурлын гишүүн С.Бямбацогт нэр дэвшигчээс хууль зүйн өндөр мэдлэг, ур чадвартай гэдгийг хэрхэн ойлгож байгаа бөгөөд шалгуур хангаж байгаа гэдгээ хэрхэн нотолж байгаа талаар, ажлын хэсгийн гишүүдээс нэр дэвшигчийг Эрүү шүүлтээс урьдчилан сэргийлэх асуудал хариуцсан гишүүний ажлыг хийж чадна гэж үзэн санал болгосон үндэслэлийн талаар, Улсын Их Хурлын гишүүн Ц.Сандаг-Очир Монгол Улсад хүнийг эрүүдэн шүүх асуудал ямар түвшинд байгаа талаар, энэ асуудлыг хариуцаад явахад ажил амьдралын туршлага хүрэх эсэх, мөн гүтгэх гутаан доромжлох нь эрүүдэн шүүлтийн төрөл мөн эсэх талаар, Улсын Их Хурлын гишүүн Д.Цогтбаатар олон нийтийн сүлжээгээр хийж байгаа дайралт, эрүү шүүлт байж болох эсэх, эрүү шүүлт гэдэг ойлголтод өнөөгийн бидний тооцоогүй шинэ хэлбэрүүд орж ирэх эрсдэл байгаа эсэх талаар, Улсын Их Хурлын гишүүн Ц.Мөнхцэцэг томилогдвол мөрдөн байцаах, прокурорын гэх мэт хүчний байгууллагуудын эсэргүүцэлтэй нүүр тулах асуудал гарах бөгөөд ажиллах сэтгэл зүй, бэлтгэл хэр байгаа талаар, мөн эрүүдэн шүүх явдлыг Монгол Улсын шүүхийн практикаас алга болоход Хүний эрхийн Үндэсний Комисс хэрхэн ажиллах талаар, Улсын Их Хурлын гишүүн Н.Алтанхуяг сонин хэвлэлээр компанит акц өрнүүлж, хэн нэгнийг гэмтэн буруутан болгож, хүнийг дарамтлах, сэтгэл санааны хохирол учруулах нь эрүүдэн шүүж байгаа хэлбэр бөгөөд цаашид энэ талаар анхаарах талаар асуулт асууж, хариулт авсан болно.

Нэр дэвшигчийн сонсголд оролцогч Б.Уянга эрүүдэн шүүлт гэдгийг хамгийн энгийнээр тодорхойлж өгөх талаар асуулт асууж, хариулт авсан болно.

Нэр дэвшигчийн сонсголыг parliament.mn цахим хуудсаар олон нийтэд шууд дамжуулан хүргүүлсэн бөгөөд сонсгол 3 цаг 30 минут үргэлжилсэн болно.

Сонсголын дэлгэрэнгүй тэмдэглэлтэй мөн parliament.mn сайтад нэвтрэн танилцах боломжтой.

**С.Бямбацогт:** Мөнхцэцэг гишүүнд баярлалаа. Нэр дэвшигчийн танилцуулгыг гишүүдэд тараасан байгаа. Хэлэлцэж байгаа асуудалтай холбогдуулан хуралдаанд оролцож байгаа албан тушаалтнуудыг танилцуулъя.

Ажлын хэсэг Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хорооны хариуцсан ахлах зөвлөх, ажлын хэсгийн ахлагч Үнэнбат. Хадбаатар Хууль зүй, дотоод хэргийн яамны Төрийн захиргаа, удирдлагын газрын дарга, Баасанбат Монголын өмгөөлөгчдийн холбооны дэд ерөнхийлөгч, хүмүүс босоод байгаарай. Хишигсайхан “Нээлттэй нийгэм форум” төрийн бус байгууллагын Хуулийн хөтөлбөрийн менежер, Батдорж Улсын Их Хурал дахь Ардчилсан намын бүлгийн даргын зөвлөх, Жамбал Улсын Их Хурал дахь Монгол Ардын намын бүлгийн Ажлын албаны ахлах зөвлөх, нэр дэвшигч Дондов Хүний эрхийн Үндэсний Комиссын гишүүнд нэр дэвшигч, нэр дэвшигч Цэлмэн Хүний эрхийн Үндэсний Комиссын Эрүү шүүлтээс урьдчилан сэргийлэх асуудлаар эрхэлсэн гишүүнд нэр дэвшигч. Ийм хүмүүс хүрэлцэн ирсэн байна.

Нэр дэвшигч болон ажлын хэсгээс асуух асуулттай гишүүд нэрсээ өгнө үү. Одонтуяа гишүүнээр тасаллаа. Адьшаа гишүүн асуултаа асууя.

**Ш.Адьшаа:** Энэ Монгол Улсын Хүний эрхийн Үндэсний Комиссын нэр дэвшигчдийн талаар өнөөдөр Хууль зүйн байнгын хороо хэлэлцэж байна л даа. Өнөөдөр энэ сонгон шалгаруулалт гэдэг энэ асуудлаар өнөөдөр нэр дэвшиж орж ирсэн нь энэ хүмүүс дээр бас ганц нэг зүйлийг асууя гэж бодож байна.

Тэр Дондов бол бас ингээд шаардлагаа хангаад ороод ирсэн гэсэн ойлголттой байна. Энэ Ядамжавын Цэлмэн гэдэг энэ Эрүү шүүлтийн урьдчилан сэргийлэх асуудал хариуцсан ийм гишүүнд бас их ганц нэг зүйлийг асууя.

Энэ эрүү шүүлт гэдэг энэ асуудал өнөөдөр энэ эрүүгийн хэрэг мөрдөн шалгах явцад бол хамгийн хүний эрх зөрчдөг ийм зөрчилтэй. Энэ асуудал бол сүүлийн үед газар авсан. Ийм асуудал байж байсан. Одоо ч байсаар байгаа.

Гэтэл та чинь мөрдөн байцаагч байсан хүн байна шүү дээ. Энэ мөрдөн байцаагч, хэрэг бүртгэгч гэдэг энэ хүмүүс чинь гол энийг зохион байгуулагчид байдаг. Нуух юм бол байхгүй. Энэ бол та мөрдөн байцаагч байсан байна. Тэгээд таныг эрхэлж байсан ажилтай ч холбогдуулж яриагүй шүү. Энэ сэтгэхүйнээсээ гарсан гэсэн ямар баталгаа байна? Энэ мөрдөх сэтгэхүй чинь хүнийг дарамталдаг, хүнийг эрүү шүүлт тулгадаг. Энэ асуудалд ер нь одоо байгаа юу? Таны үед хэр зэрэг байсан бэ? Одоо энэнээс гарах ямар арга байна? Ийм боломж байна уу? Өнөөдөр энэ хэрэг бүртгэх, мөрдөн байцаах энэ ажил чинь ер нь л их эвгүй байдалд орчхоод байгаа шүү дээ. Тэгээд энэ өдөр энэ эрүүдэн шүүсэн гээд олон хүн ял зэм авч л байсан. Хэрэг хүлээлгэхийн тулд янз бүрийн арга хэрэглэдэг, хүнийг эрүүдэн шүүдэг, ял тулгадаг, хилс хэрэгт хүнийг орооцолдуулсан ийм асуудлууд гарч шүүх, хуулийн байгууллагаас шийтгэж байсан. Та энд ер нь ямар дүгнэлт хийж байгаа вэ? Энэ ийм юм цаашдаа гарахгүй гэсэн ямар баталгаа байна, энийг сайжруулъя гэсэн ямар тийм бодлого байна, танд одоо ямар боломж байна? Энэ талаар нэг хариулт авъя.

**С.Бямбацогт:** Нэр дэвшигч Цэлмэнгээс асуулаа тиймээ? 4 дүгээр микрофон, нэр дэвшигч хариулъя.

**Я.Цэлмэн:** Баярлалаа. Адьшаа гишүүний асуултад хариулъя. Мөрдөн байцаагчаар ажиллаж байсан үнэн. Мөрдөн байцаагчаар одоо бол мөрдөгч гэсэн ийм нэр томьёогоор хуульд ороод ингээд явсан байгаа. Ажлын байрны тодорхойлолт дээр болон тангарагт нь бол хүний эрхийг хамгаалах, хүний эрхийг эрхэмлэн дээдлэх гэсэн энэ ойлголт бол хамгийн түрүүнд явдаг ийм ажил, албан тушаал байгаа. Мөн мөрдөн байцаагчийн, мөрдөгчийн хийдэг ажил бол Монгол Улсад гэмт хэргийн улмаас хохирсон иргэн, хүн, хуулийн этгээдийн энэ хохирлыг эргэн барагдуулах, гэмт этгээдийг олж тогтоох, шүүхийн өмнөх шатанд нотлох баримтыг цуглуулж, бэхжүүлж шалгах ийм үүрэгтэй албан тушаал байдаг.

Энэ хүрээнд бол энэ ажлыг явуулж ирсэн. Дан ганц яг мөрдөн байцаагч, мөрдөгч бас энэ ажлыг эрүүдэн шүүх ажлыг зохион байгуулдаг гэж хэлж байгаатай тантай, таны энэ үгтэй бол санал нийлэх бол боломж үнэхээр бол яг алга.

Яагаад вэ гэхээр олон улсад энэ зарчим бол өөрөөр үйлчилдэг. Олон улсад мөрдөгч болон прокурор, шүүх энэ ерөөсөө энэ систем маань өөрөө хүний эрхийг хамгаалах ийм систем болж ингэж ажилладаг. Манай улс ч бас энэ тогтолцоог бүрдүүлж ирсэн. Бид нар эрүү шүүлтээс урьдчилан сэргийлэх талаар бол энэ хуульд Монгол Улсын Хүний эрхийн Үндэсний Комиссын тухай хуульд заасан. Энэ чиг үүргээ хэрэгжүүлнэ. Ялангуяа манайд үйлдэгдээд байгаа, үйлдэгдэж байсан гэж байгаа. Энэ бол үнэн. Шүүхийн бүртгэл мэдээллийн сайтаар ороод үзэхэд бол тодорхой тооны хэргүүд он дарааллаараа бол ингээд байж байгаа.

Нэгдүгээрт бол хамгийн түрүүнд бид нар энэ тогтолцоо дээр нь хэрвээ нэр дэвшиж гишүүнээр томилогдвол тогтолцоо дээр нь бүрэн шинжилгээ хийе гэсэн ийм нэр дэвшигчийн хөтөлбөр бол танилцуулсан байгаа. Тогтолцоонд нь авч үзэх шаардлагатай, системд нь. Шууд хүн ярихаасаа илүү энэ тогтолцоонд бас асуудал байхыг үгүйсгэхгүй гэж ингэж хардаг. Энэ бас энэ 10 гаран жил багшилж байсан туршлагынхаа хувьд бол хамгийн түрүүнд манай сургалтын хөтөлбөрт оруулсан ийм өөрчлөлт бол хүний эрхийг хамгаалах чиглэл, хүний эрхийн мэдрэмжтэй байх гэсэн энэ чиглэлийг бол энэ сургалтын хөтөлбөрт суулгаж өгсөн. Тэгээд бид нар бол энэ сургалтын олон аргыг хэрэглэж болно. Ялангуяа энэ хуульд заасан энэ эрхийн бүрэн эрхийн хүрээнд бол урьдчилан сэргийлэх. Энэ дотроо бол олон нийтэд чиглэсэн энэ сургалт мөн яг энэ тодорхой чиглэсэн энэ хууль сахиулах байгууллагын алба хаагчдад зориулсан сургалт, маш олон төрлийн сургалтыг зохион байгуулахаар бүрэн эрхийг зааж өгсөн байгаа. Энийг хэрэгжүүлнэ гэж бодож байгаа.

Эрүүдэн шүүлтийн асуудал тасрахгүй байгаа нь бол өнөөдөр маш харамсалтай байгаа. Тэр бол дэлхий нийтээр бол байж болохгүй үзэгдэл гээд Нэгдсэн Үндэстний Байгууллагын гишүүн орнууд бол үүнд бол санал нэгтэй байгаа. Манай улс ч гэсэн эрүүдэн шүүлтээс Эрүүдэн шүүлтийн эсрэг конвенцод нэгдэж ороод 8 жил болсон. Нэмэлт протоколоор бол бид нар эрүүл шүүлтээс урьдчилан сэргийлэх үндэсний механизмаа бол анх удаа байгуулах гэж байна. Тэгээд энэ байгууллагыг ингээд байгуулаад явах бид нар бол дэлхий нийтийн энэ эрүү шүүлтээс урьдчилан сэргийлэх, түүнийг таслан зогсоох энэ нэг том системд бол манай Монгол Улс бол нэг эрэг шурга нь болж орох, энэ хүн төрөлхтний энэ том үйлсэд ямар нэгэн цааргалшгүйгээр, ямар нэгэн ийм тодорхой саадгүйгээр орох ийм шаардлагатай байгаа юм. Тэгэхээр энэ ажлыг бол хийж хэрэгжүүлнэ гэсэн ийм бол өөрийн итгэл үнэмшилтэй ингэж нэр дэвшсэн байгаа. Адьшаа гишүүнд баярлалаа.

**С.Бямбацогт:** Адьшаа гишүүн тодруулъя.

**Ш.Адьшаа:** Энэ эрүү шүүлтээс урьдчилан сэргийлэх гэдэг л ийм л албан дээр өөрөө очиж байгаа гэж ойлгосон шүү дээ. Тэгээд тэр хохирол барагдуулна гэж ер юу яриад байна? Эрүү шүүлтээс урьдчилан сэргийлэх л бодлого ярина шүү дээ. Тэгэхлээр би хохирол барагдуулна гэдэг ийм юмыг сая өөрөө ярьчихлаа шүү дээ. Би буруу ойлгосон уу? Тэгээд ер нь яах вэ энэ аливаа энэ маш хариуцлагатай алба. Энэ Хүний эрхийн Үндэсний Комисс бол Улсын Их Хурлын харьяа байгууллага. Хүний эрхийг дээдлэх, хүний эрхийг хамгаалах талаар бас ер нь дорвитой ийм шинэчлэл хийж ажиллах шаардлагатай шүү гэдгийг хэлье. Тэгээд энэ мөрдөх сэтгэхүйнээсээ салж үзээрэй дээ. Мөрдөн байцаагч байсан хүн бол тэр сэтгэхүй нь салахад хэцүү шүү. Энийг би зүгээр сануулж хэлье.

**С.Бямбацогт:** Санал хэлчихлээ. Одоо Цогтбаатар гишүүн асуултаа асууя.

**Д.Цогтбаатар:** Гишүүддээ энэ өдрийн мэндийг хүргэе. Тэгээд 2 нэр дэвшигчтэй би угаасаа асуулт юмнуудаа түрүүчийн хэлэлцүүлгийн үеэр асуучихсан болохлоор. Одоо бол би зүгээр нэг үг хэлчихмээр байна. Юу гэвэл ингээд Их Хурлаар ороод томилогдоод гарсны дараа та хоёрыг хэн ч нэр дэвшүүлсэн бай, ямар ч албан тушаалтан, ямар ч дарга энэ рүү зүтгүүлсэн бай энэний ард гарсны дараа та хоёр бие даасан байгууллагын төлөөлөгчид. Хэнд ч загнуулахгүй, хэний ч нөлөөнд орохгүй. Ямар ч даргын өмнө та хоёр өргүй шүү. Энийгээ та хоёр санаж яваарай. Хэрэв өртэй гэж яривал Монгол иргэн бүрийн өмнө нь л өртэй. Тэгээд энэ төрөөс, албан тушаалтнуудаас, тэд нарын хэнээрхэл, ихэрхлээс иргэн хүнийг хамгаалах та хоёр үүрэгтэй.

Сая Цэлмэн гуай ярьж байна л даа. Зөв тэр санал нэгдэхгүй гээд ингээд хэлж байна гэдэг чинь би нөгөө түрүүн асууж байсан. Даргын өөдөөс ажлаа өгөөд явах тэр зориг байх уу, иргэн хүний эрхийг хамгаалахын төлөө аливаа нэгэн дарга томроод байвал тэгвэл энэ ажлаа өөрөө хийхгүй юу гээд явж чадах уу гээд. Тэгсэн та чадна гэж байсан. Одоо энд асуултад би санал нийлэхгүй байна гээд хариулж байна. Зөв. Зүгээр нэг юмыг та бодоорой. Асуудал байгаа шүү дээ. Та болохлоор бас л яг энэ шатандаа бас арга ч үгүй байх нэг тэнцвэрийг нь олох гээд хариулж байна л даа. Судалж үзнэ, дүн шинжилгээ хийнэ. Зөв, дүн шинжилгээ хийж байж бодлого гаргах ёстой. Тэр бол зөв.

Гэхдээ асуудал байгааг та өөрөө мөрдөгч байсан хүн маш сайн мэдэж байгаа. Надаар хэлүүлэлгүй та тэр дүн шинжилгээ хийлгүйгээр өнөөдөр юу юуг өөрчлөх ёстой вэ гэдгийг та хамгийн сайн мэдэж байгаа. Тэгээд энэ дээрээ та өөрөө зоригтой байх ёстой. Ингээд нэг зөөлхөн арагшаа татаад тэнд ч гомдчих болов уу, энд ч гомдчих болов уу гэж бодох юм байхгүй шүү. Засах юм байвал тэрийг нь шууд засаад явах хэрэгтэй. Дүн шинжилгээ хийнэ гээд ингээд нэг, тэгээд цаашаа яах юм зүгээр гарчихвал. Та санал нэгдэхгүй байна гэдэг чинь саяын асуудал дээр бас гайгүй шүү дээ гэж хэлэх гээд байгаа байхгүй юу. Хүний эрхийн асуудал дээр зөрчилгүй болохын төлөө явах ёстой. Нэг зөрчил байхад л тэр өөрөө ихдэх гээд байгаа байхгүй юу. Тэгэхлээр та зөрчилгүй байхын төлөө явна. Бүрэн гүйцэд зөрчилгүй болно гэж байхгүй. Гэхдээ тэрийг тэглэхийн төлөө л харин та явах ёстой байхгүй юу. Нэг асуудал байгаа бол тэр их асуудал байна гэсэн үг. Тэрийг засахын төлөө л сэтгэлээрээ яваарай л гэж хэлэх гэж байгаа юм. Тэгэхлээр энэ дээр би юу хэлэх гэж байна гэхлээр яг саяынх шигээ санал нэгдэхгүй юман дээр санал нэгдэхгүй байна. Би ийм гэж үзэж байна. Энэ дээр ингээд явах ёстой. Энийг ингэж засах ёстой. Тэр зөвхөн энэ Их Хуралд биш, тэр цагдаадаа, прокурортоо, бүх газар нь яг энэ үгээ хэлж, өөрийнхөө байр суурийг хамгаалж яваарай л гэж хэлмээр байгаа юм. Баярлалаа.

**С.Бямбацогт:** 2нэр дэвшигч хариулах уу? Хариулах шаардлагагүй юу тээ, үг хэлчихлээ тээ? Одонтуяа гишүүн асуултаа асууя.

**С.Одонтуяа:** Минийх асуулт гэхээсээ санал байна. Юуны өмнө бас ийм нээлттэй сонсгол хийгээд, нээлттэй сонсголд нэр дэвшигчдийг бас нэлээд асуугаад ингэдэг практик орж ирж байгаа нь өөрөө их талархууштай байна. Хууль зүйн байнгын хорооныхонд бас баяр хүргэе. Бас яг энэ Хүний эрхийн Үндэсний Комисст бас яг ажил мэргэжлээрээ тохирох ийм хүмүүсийг бас оруулж ирж байгаа юм байна.

Ер нь бол Монголд маш олон төрийн бус байгууллагууд байдаг юм. Хүний эрхийн чиглэлээр, хүүхдийн чиглэлээр, хүчирхийллийн чиглэлээр гээд. Тэгэхдээ яг энэ асуудал дээр явдаг нэг цөөхөн хуульчид л байдаг байхгүй юу. Тэрний нэг нь бол Дондов байгаа. Хохирогчид бол голцуу санхүүгийн чадваргүй болчихсон хүмүүс байдаг юм. Тэгээд энэ өөрөө хэцүү л дээ. Улс дамнасан асуудал гарна, хүний наймааны асуудал гарна, тэгээд л хүний наймаа гэхээр зарим эмэгтэйчүүдийн нөгөө биеэ үнэлэгч гээд хуулийн байгууллага тоодоггүй ийм асуудал гардаг. Тэгэхээр төлбөртэй өмгөөлөгчдийг тэр хүмүүс авах боломжгүй байдаг, хууль зүйн туслалцаа авах. Тэгэхээр энэ үед хэдхэн хүн сэтгэлээрээ туслаад ажилладаг юм, олон жил. Тэрний нэг нь Дондов байгаа. Тийм учраас би Дондовыг энэ Хүний эрхийн Үндэсний Комисст орж байгаад их баярлаад байгаа юм.

Тэгээд ер нь сүүлийн 3,4 парламентад ерөөсөө бүх л ажлын хэсэгт л ирчихсэн л ажиллаж байдаг юм. Хүүхэд хамгааллын хууль, Гэр бүлийн хууль, Гэр бүлийн хүчирхийллийн хууль гээд. Тэгэхээр ийм чадвартай, туршлагатай ийм хүмүүс орж ирж байгаа нь бол болж байна. Тэгээд сая бас Цогтбаатар гишүүн хэллээ, хамгийн гол нь сэтгэлтэй байх ёстой гэж. Хүний эрхийн төлөө ажилладаг хүмүүс. Тэгэхээр Дондовт би юу сайн хэлмээр байна гэхээр гадаадад байгаа энэ Монголчуудынхаа эрх нь зөрчигдөж байгаа Монголчуудынхаа талаар нэг сайн хамтарч ажилламаар байна шүү. Энэ дээр би ажиллахад бэлэн байна. Энэ дээр хөөрхий тэр хохирогчдын эцэг, эхчүүд, бас төрийн бус байгууллага байгуулчихсан тэгээд л туслах, дэмжих хүнгүй байдаг. Энэ дээр ажилламаар байна.

Цэлмэг бол яах вэ нэг талаасаа энэ тогоонд бас их чанагдчихсан юм байна л даа. Мөрдөн байцаагч энэ тэрээс, тэгэхээр энэ тоонд чанагдчихсан хүн одоо хүний эрх талаас ажиллахад бараг нөгөө талаас нь асуудлыг хараад их зүгээр байж магадгүй. Би бол яах вэ яг танихгүй л дээ хувь хүнийх нь хувьд.

Тэгэхээр цаашдаа эрүүгийн хуульд энэ эрүүдэн шүүх асуудал дээр нэлээд олон нэмэлт, өөрчлөлт оруулах шаардлагатай юм байна лээ. Тэгэхээр энэ дээр та бас энэ юунд сонгогдоод энэ дээр нэг сайн ажиллаж өгөөч. Эрүүдэн шүүх асуудал дээр. Яагаад гэхлээр би өөрөө цагаатгалын комиссын даргаар ажилладаг. Тэгээд тэр хүмүүсийн хэрэгтэй танилцахад бол дандаа хэлмэгдэл нь эрүүдэн шүүдэг, хүчээр хэрэг хүлээлгэдэг ийм л байгаа юм. Тэгэхээр энийг бол Хүний эрхийн Үндэсний Комисст л хийж байж энэ хууль сайн болох байх. Тэгээд энэ дээр энэ хоёр нэр дэвшигчдэд ийм зүйлд саналаа л хэлэх гэсэн юм даа.

**С.Бямбацогт:** Гишүүд асуулт асууж, хариулт авч дууслаа. Бас томилгооны сонсгол хийгдсэн хэлэлцүүлэг нэг бүтэн өдрийн турш хийгдсэн болохоор би асуулт, саналууд бас харьцангуй цөөхөн гарч байх шиг байна.

Одоо хэлэлцэж байгаа асуудалтай холбогдуулж үг хэлэх гишүүд байна уу? Алга байна.

Гишүүд үг хэлж дууслаа. Одоо санал хураана. Хажуу талын танхимд хуралдаж байгаа гишүүдийг Сүхбаатар гишүүн, Энхбаяр гишүүн, Мөнхцэцэг гишүүдийг бас урина уу. Ирж байна уу тээ? Санал хураалт болохоор хэлье. Одоо орж ирж байх шиг байна. Санал хураалт явуулъя.

Монгол Улсын Хүний эрхийн Үндэсний Комиссын гишүүнд нэр дэвшигч Сангишаравын Дондовыг дэмжье гэсэн томьёоллоор санал хураалт явуулъя, санал хураалт.

Санал хураалтад 10 гишүүн, 76.9 хувийн саналаар дэмжигдлээ.

Монгол Улсын Хүний эрхийн Үндэсний Комиссын Эрүү шүүлтээс урьдчилан сэргийлэх асуудал эрхэлсэн гишүүд нэр дэвшигч Ядамжавын Цэлмэнг дэмжье гэсэн томьёоллоор санал хураалт явуулъя.

Санал хураалт 76.9 хувийн саналаар дэмжигдлээ. Санал хураалт явуулж дууслаа.

Монгол Улсын Хүний эрхийн Үндэсний Комиссын болон Эрүү шүүлтээс урьдчилан сэргийлэх асуудал эхэлсэн гишүүнд нэр дэвшигчийн томилгооны асуудлыг хэлэлцсэн талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Мөнхцэцэг танилцуулна.

Байнгын хорооны хуралдаанаар хэлэлцэх асуудал дууссан тул өнөөдрийн хуралдааныг хааснаа мэдэгдье.

Байнгын хорооны хуралдаандаа идэвхтэй оролцсон гишүүддээ баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР